**ДО**

**Г-Н РУМЕН РАДЕВ**

**ПРЕЗИДЕНТ НА РЕПУБЛИКА БЪЛГАРИЯ**

**Уважаеми г-н Президент,**

Благодарим Ви, че давате възможност на българските общности в чужбина да проведат директен и откровен разговор с Вас.

Президентската институция е призвана да бъде обединител и в това е нейната сила. Утре Ви предстои среща с държавния глава на Великобритания - кралица Елизабет II. Пожелавам Ви на тази среща тя да види във Ваше лице обединителна фигура в по-глобален мащаб в региона на Балканите.

Като говорител на Асоциацията на българските училища в чужбина (АБУЧ) изказвам благодарност за интереса от Ваша страна към дейността на българските училища в чужбина, който засвидетелствате по време на обиколките си по света. Благодарни сме на Вашата съпруга за съдействието, което ни оказа в срещата й със съпругата на френския президент и така въпросът за българска матура във Франция бе задвижен. По същия начин сме благодарни и на министър - председателя ни г-н Бойко Борисов, който от своя страна постави същия въпрос за разрешаване пред г-жа Тереза Мей. АБУЧ винаги е бил за това в националните каузи да се включват всички с еднакъв ентусиазъм и държавно-общественото начало да е водещо.

Нека с Ваша помощ да доказваме, че обединението в днешния разделен свят е възможно. АБУЧ го постига и затова трябва да се говори. Петицията на АБУЧ в Европарламента за даване на равни права на т.нар. „малки езици” в страните членки на ЕС премина през две заседания, стигна до Парламентарната зала в Страсбург и Европейската комисия отправи препоръка до всички членки да променят своите законодателства, за да стане това възможно В интервю по „Хоризонт” евродепутатът Светослав Малинов определи този случай за изключителен. Една неправителствена организация – АБУЧ, да променя законодателства. Но това се случи, защото всички български евродепутати застанаха зад искането ни, независимо от политическите си пристрастия.

Увлечени в проблемите на икономиката и политиката често се забравя, че обучението по България, което нашите училища по света провеждат, е свързано и с националната сигурност на България. Ние опазваме българите, езика им, националното съзнание. Ние, с помощта на хиляди родители, правим децата, родени в чужбина, българи. Езикът е този , който оформя националната принадлежност. Без български няма да има българи, нито България. Училищата ни в чужбина превърнаха България в островна държава, защото всяка една наша общност по света е остров, наречен България.

Убедени сме, че полагате максимални усилилия за обединението на интересите на националните институции у нас, за да се премахнат разнобоят, конкуренцията и политическите разногласия.

Ние работим добре с МОН, ДАБЧ, към кабинета на вицепрезидент Илияна Йотова се създаде Обществен съвет за българите в чужбина и това лято получихме обещание, че в него ще се включат наши представители. Нека това е пример и за другите институции, които да засилят съвместната си дейност с неправителствените организации в чужбина.

Разделението в обществото у нас е преграда. А България ни задължава да говорим на един език - езикът на разбирателството. Грижата за българските общности зад граница, за подрастващите в чужбина трябва да е приоритет. И нека всеки посланик, на когото Вие подписвате бъдещия мандат в чужбина да узнава от Вас, че това е сред първостепенните му задължения. Да бъде не само морално задължение, а да е служебен ангажимент , записан в служебната му характеристика.

В Лондон нашето училище е доказателство, че това носи взаимен успех. Името на училището ни е име на изтъкнат жив съвременен възрожденец – посланик Иван Станчов. Седем посланици са се грижили за нас. 32 години сме за пример не само във Великобритания. Споделете го и с този, на когото в скоро време предполагам, че ще връчите съгласието си да представлява България в Обединеното кралство.

А ние, заедно с родителите, децата, преподавателите, настоятелите обещаваме, че ще работим все така всеотдайно, за да имате основание да се гордеете, че ни има.

С уважение ,

Снежина Мечева…………………………………

директор на БУ „Иван Станчов” към Посолството на България в Лондон

говорител на АБУЧ

17.10.2018 г.

Лондон

Великобритания